《两相惜行赠别吴仲伦归白沙并柬曾自升》
元代·刘崧

江上霾雪阴雨积，野径荒荒断行迹。故人东来忽过我，把臂惊呼两相惜。

十年东南兵甲频，豪杰往往沦风尘。躯干轩昂力如虎，观子岂是寻常人。

忆曾同作匡山客，醉上层峰看秋色。流水空明龙子潭，碧桃尽绕仙人宅。

中坛欲上心力摧，惊风怒雹从空来。却携短剑问卜筴，乘槎径欲窥蓬莱。

时移事异髦鬓改，白璧泥沙閟光彩。青鸟高飞竟不回，消息微茫堕云海。

君从何年堕白沙，我亦归种珠林瓜。青山闭户宜落日，一水只隔城东霞。

感君远来当此夕，露牖风灯暗虚席。一杯浊酒千斟感，忽忆原尝泪沾臆。

由来变化纷龙鱼，老我无成空学书。西行定遇曾文学，为问朗溪石笋今何如。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。